ANNESS I

LINJI GWIDA GĦALL-MILI TAL-FORMOLA TAR-RIKORS

Informazzjoni importanti

Din il-formola għandha timtela’ fil-lingwa jew waħda mil-lingwi aċċettati mill-qorti li għandha ġurisdizzjoni. Jekk jogħġbok innota li din il-formola hija disponibbli fil-lingwi uffiċjali kollha tal-Unjoni Ewropea; dan jista’ jgħinek biex timla l-formola fil-lingwa meħtieġa.

Jekk il-konvenut iressaq oppożizzjoni għall-klejm tiegħek, il-proċedimenti għandhom ikomplu quddiem il-qrati kompetenti skont ir-regoli tal-proċedura ċivili ordinarja. Jekk ma tixtieqx tkompli bil-proċeduri f’dak il-każ, għandek timla wkoll l-Appendiċi 2 ma’ din il-formola. Dan l-appendiċi għandu jasal quddiem il-qorti qabel jinħareġ l-ordni ta’ ħlas Ewropea.

Jekk ir-rikors jikkonċerna klejm kontra konsumatur relatata ma’ kuntratt tal-konsumatur, għandu jiġi mressaq quddiem il-qorti kompetenti tal-Istat Membru li fih il-konsumatur hu domiċiljat. F’każijiet oħra, ir-rikors għandu jiġi mressaq quddiem il-qorti li għandha ġurisdizzjoni skont ir-regoli tar-Regolament tal-Kunsill (KE) Nru 44/2001 (*). Informazzjoni dwar ir-regoli tal-ġurisdizzjoni tista’ tinkiseb mill-Portal Ġudizzjarju Ewropew https://e-justice.europa.eu/content_jurisdiction-85-en.do

Jekk jogħġbok kun ċert li tiffirma u tagħmel id-data kif dovut fl-aħħar paġna tal-formola.

Linji gwida

Fil-bidu ta’ kull taqsima, se ssib kodiċijiet speċifiċi li għandhom jiddaħħlu, kif xieraq, fil-kaxex rilevanti.

1. Il-Qorti Meta tiddeċiedi liema qorti tagħżel, jeħtieġ tikkunsidra r-raġunijiet għall-ġurisdizzjoni tal-qorti.

2. Il-Partijiet u r-rappreżentanti tagħhom Din it-taqsima għandha tidentifika l-partijiet u r-rappreżentanti tagħhom (eż. avukat ta’, gwardjan ta’), jekk ikun hemm, skont il-kodiċi indikati fuq il-formola. Il-kaxxa [Kodiċi tal-identifikazzjoni] għandha tirreferi, fejn applikabbli, għan-numru speċjali li l-avukati għandhom f’ċerti Stati Membri għall-finijiet tal-komunikazzjoni elettronika mal-qorti (ara l-Art. 7(6), it-tieni sottoparagrafu, tar-Regolament (KE) Nru 1896/2006), għan-numru tar-reġistrazzjoni għal kumpaniji jew organizzazzjonijiet jew għal kwalunkwe numru tal-identifikazzjoni applikabbli għal persuni naturali. Il-kaxxa [Dettalji oħra] jista’ jkun fiha kwalunkwe informazzjoni oħra li tgħin biex tiġi identifikata l-persuna (eż. id-data tat-twelid, il-pożizzjoni tal-persuna msemmija fil-kumpanija jew l-organizzazzjoni kkonċernata). Jekk ikun hemm iżjed minn erba’ partijiet u/jew rappreżentanti, jekk jogħġbok uża t-taqsima [11].

3. Ir-raġunijiet għall-ġurisdizzjoni tal-qorti Ara t-“Tagħrif importanti” hawn fuq.

4. In-natura transfruntiera tal-każ Sabiex tkun permess tuża l-proċedura għal ordni ta’ ħlas Ewropea, mill-inqas żewġ kaxxi f’din it-taqsima għandhom jirreferu għal Stati differenti.

5. Id-dettalji tal-bank (mhux obbligatorji) Fit-taqsima [5.1], tista’ tinforma l-qorti dwar b’liema mezzi għandek il-ħsieb tħallas il-miżati tar-rikors. Mhux il-metodi kollha tal-ħlas f’din it-taqsima huma neċessarjament disponibbli fil-qorti li fiha qed tagħmel dan ir-rikors. Għandek tivverifika liema metodu tal-ħlas għandu jiġi aċċettat mill-qorti. Tista’ tagħmel dan billi tikkuntattja lill-qorti kkonċernata jew billi tikkonsulta s-sit web tan-Netwerk Ġudizzjarju Ewropew f’materji ċivili u kummerċjali (http://ec.europa.eu/civiljustice/). Jekk tagħżel li tħallas permezz ta’ kard tal-kreditu jew li tippermetti li l-qorti tiġbor il-miżati mill-kont bankarju tiegħek, għandek tagħti d-dettalji tal-kard tal-kreditu/kont tal-bank tiegħek fl-Appendiċi 1 għal din il-formola.

Fit-taqsima [5.2], tista’ tindika b’liema mezzi tixtieq li tirċievi l-ħlas mill-konvenut. Jekk tixtieq li titħallas bi trasferiment bankarju, jekk jogħġbok agħti d-dettalji tal-bank neċessarji.

6. Prinċipali Din it-taqsima jrid ikun fiha deskrizzjoni tat-talba prinċipali u ċ-ċirkostanzi li jiffurmaw il-bażi tat-talba skont il-kodiċi indikati fuq il-formola. Inti jeħtieġ tuża numru ta’ identifikazzjoni (“ID”) għal kull talba, u tinnumerahom minn 1 sa 4. Kull klejm għandha tkun speċifikata fuq il-linja tal-kaxxa ta’ wara n-numru tal-ID, billi timla n-numri rilevanti tal-kodiċi 1, 2, u 3. Jekk għandek bżonn iżjed spazju, jekk jogħġbok uża t-taqsima [11]. Il-kaxxa (Data (jew perjodu] tirreferi, pereżempju, għad-data tal-kuntratt jew avveniment dannuż jew għall-perjodu tal-kera.

7. Interessi Jekk jintalbu l-interessi, dan għandu jkun speċifikat għal kull klejm skont il-kodiċi indikati fuq il-formola. Il-kodiċi għandu jkun fih in-numru rilevanti (l-ewwel ringiela tal-kodiċi) u l-ittra (it-tieni ringiela tal-kodiċi). Pereżempju, jekk ir-rata tal-interessi tkun ġiet maqbula b’kuntratt u tkopri perjodi annwali, il-kodiċi hu 02 A. Jekk huwa kompitu tal-qorti li tiddeċiedi l-ammont ta’ interessi, l-aħħar kaxxa [to] għandha tinżamm vojta, u għandu jintuża l-kodiċi 06E. Il-Kodiċi 01 jirreferi għal rata ta’ interessi stabbilita mill-istatut. Il-Kodiċi 02 jirreferi għal rata ta’ interessi maqbula mill-partijiet. Jekk tuża l-Kodiċi 03 (il-kapitalizzazzjoni tal-interessi), l-ammont indikat għandu jkun il-bażi għall-bqija tat-terminu li għandu jkun kopert. Il-kapitalizzazzjoni tal-interessi tirreferi għas-sitwazzjoni fejn l-interess akkumulat hu miżjud mas-somma prinċipali u jiġi kkunsidrat għall-finijiet tal-kalkolu ta’ interessi oħra. Jekk jogħġbok innota li fi transazzjonijiet kummerċjali kif imsemmija fid-Direttiva 2000/35/KE tal-Parlament Ewropew u tal-Kunsill (**), ir-rata ta’ interessi statutorja hija s-somma tar-rata ta’ interess applikata mill-Bank Ċentrali Ewropew għall-operazzjoni prinċipali ta’ finanzjament mill-ġdid l-iktar reċenti li ġiet imwettqa qabel l-ewwel jum kalendarju tas-sitt xhur in kwistjoni (“ir-rata ta’ referenza”), kif ukoll mill-anqas seba’ punti perċentwali. Għal Stat Membru li mhuwiex jipparteċipa fit-tielet stadju tal-unjoni ekonomika u monetarja, ir-rata ta’ referenza msemmija għal dawn hi r-rata ekwivalenti stabbilita fil-livell nazzjonali (eż. mill-bank ċentrali nazzjonali). Fiż-żewġ każijiet ir-rata ta’ referenza fis-seħħ fl-ewwel jum tal-kalendarju tas-sitt xhur in kwistjoni ser tapplika għas-sitt xhur li ġejjin (ara l-Artikolu 3(1)(d) tad-Direttiva 2000/35/KE). Ir-“rata bażika (ECB)” tirreferi għar-rata ta’ interess applikata mill-Bank Ċentrali Ewropew għall-operazzjoni prinċipali ta’ finanzjament mill-ġdid tiegħu.

8. Penali kuntrattwali (jekk applikabbli)

9. Spejjeż (jekk applikabbli) Jekk jintalab ir-rimborż tal-ispejjeż, dawn għandhom jiġu deskritti bl-użu ta’ kodiċi fuq il-formola. Il-kaxxa [speċifikazzjoni] għandha tintuża biss għal kodiċi 02, i.e. meta jintalab ir-rimborż tal-ispejjeż minbarra l-ispejjeż tal-qorti. Dawn l-ispejjeż l-oħra jistgħu jinkludu, pereżempju, miżati tar-rappreżentanti tal-attur jew l-ispejjeż ta’ qabel il-litigazzjoni. Jekk titlob ir-rimborż tal-ispejjeż tal-qorti iżda ma tafx l-ammont eżatt, trid timla l-kaxxa [Kodiċi] (01) iżda tista’ tħalli vojta l-kaxxa [Ammont] u din timtela mill-qorti. L-ispejjeż għandhom jiġu indikati fl-istess munita bħall-ammont prinċipali.

10. Il-provi disponibbli li jiġġustifikaw it-talba Din it-taqsima għandha tispeċifika l-provi disponibbli li jiġġustifikaw kull talba bl-użu tal-kodiċi indikati fil-formola. Il-kaxxa [Deskrizzjoni tal-provi] ikun fiha, pereżempju, it-titolu, l-isem, id-data, u/jew in-numru ta’ referenza tad-dokument ikkonċernat, l-ammont imsemmi fuq id-dokument ikkonċernat, u/jew l-isem tax-xhud jew l-espert.